« Philippus , Dei gracia , Francorum rex , notum facimus universis , tam presentibus quam futuris , quod , cum contentio verteretur inter dilectum et fidelem nostrum Johannem de Castellione , Comitem Blesensem et Carnotensem , ex una parte , et dilectos nostros decanum et Capitulum Carnotense , ex altera , super advocatione burgensium Carnotensium et condictionibus advocationis ejusdem et advocatorum , ab utraque parte , super dicta contentione , cum suis omnibus accessoriis , dampnis , injuriis , expensis excommunicationum , et interdictionum sentenciis ob hoc latis , et aliis discordie occasionibus , inter partes , ex hac contentione , provenientibus , in nos extitit compromissum alte et basse , sub pena duarum millium marcharum argenti hinc inde apposita ; promittentes hinc inde , sub religione coram nobis prestiti juramenti et sub pena predicta a parte non parente nostre super hiis ordinationi , arbitrio seu dicto , parti obtemperanti persolvenda , quod ordinationem nostram , arbitrium seu dictum inviolabiliter observabunt et quod contra in aliquo non venient in futurum . Nos autem super premissis pronunciamus seu ordinamus in hunc modum : Primo , quod , ratione istius nostre ordinationis , arbitrii seu dicti , dicti decanus et Capitulum omnes interdicti et excommunicationis sentencias , occasione predictarum contentionum auctoritate sua latas , ubicumque et in quascumque personas amoveant , necnon et latas , ad instanciam eorumdem , occasione contentionum hujusmodi , quantum in se est , faciant amoveri . Deinde , de numero advocatorum dictorum decani et Capituli Carnotensis , ordinamus et dicimus quod ecclesia Carnotensis seu decanus et Capitulum Carnotense communiter possint habere et advocare usque ad decem advocatos , et non plures , et quod nullus canonicus Carnotensis , habens vel non habens dignitatem , personatum , aut officium in Carnotensi ecclesia qualecumque , valeat aliquem advocare . Item , de condictionibus advocatorum taliter ordinamus quod , in delictis aut quasi , exempti sint a juridictione omnimoda alta et bassa Comitis Carnotensis in omnibus casibus , ut canonicorum persone , adeo ut si , in civitate Carnotensi seu in quacumque parte comitatus Carnotensis , deliquerint aut quasi deliquerint , non possint justiciari per dictum Comitem aut per suos , nisi in presenti delicto fuerint deprehensi , in quo casu nichil aliud licebit dicto Comiti aut suis nisi eos capere , et sic captos ipsis decano et Capitulo ad justiciandum , ad petitionem ipsorum decani et Capituli , dictus Comes et sui statim reddere tenebuntur ; et illud idem de ipsorum advocatorum familiis ordinamus , hoc excepto quod de delicto aut quasi , ante advocationem commisso , poterit advocatus tunc demum per Comitem justiciari , non aliter quam si ante advocationem ipsam fuerit coram dicto Comite aut suis justiciariis super hoc in judicium evocatus et per citationem jam preventus ; et hoc idem dicimus de familia advocati . Appellatione autem familie volumus contineri advocatorum liberos cum ipsis advocatis manentes , ad ipsorum advocatorum expensas , sint vel non sint in eorum potestate , ac omnes illos qui cum advocatis ipsis morabuntur , ad expensas advocatorum , et suum domesticum servitium facient et ad hoc specialiter assumentur . De quibus advocatis et eorum familiis taliter ordinamus quod ad omnimodam jurisdictionem dictorum decani et Capituli pertineant , nisi in casibus in quibus justiciandi essent per alium quam per ecclesiam aut per Comitem Carnotensem . Item de bonis mobilibus dictorum advocatorum taliter ordinamus quod , propter delictum aut quasi ipsius advocati , aut propter quamcumque aliam occasionem seu causam , non debeant ipsi Comiti confiscari , nec ad juridictionem seu justiciam ipsius Comitis aliquatenus pertinere , dum tamen bona illa existencia sint in civitate et banleuga Carnotensi seu extra civitatem ipsam Carnotensem , in circuitu infra leucam : de bonis vero eorum mobilibus alibi existentibus servetur illius patrie jus commune . Item ordinamus quod de contractibus aut quasi , in dictis civitate et banleuca et extra civitatem ipsam in circuitu infra leucam , ab advocatis ipsis seu ab aliis ipsorum advocatorum aut familie sue nomine , celebratis in quocumque tempore , exempti sint penitus a juridictione Comitis , et a prestatione thelonei , banagii seu alterius cujuscumque costume , et ab omni alia prestatione , quocumque nomine noscatur , liberi sint et immunes , et quod negociari valeant quocumque tempore , et alii pro ipsis , infra tamen loca predicta sub eadem libertate ; hoc excepto , seu salvo , quod , si aliquis pro advocato , seu quocumque de ipsius advocati familia , ejus vel eorum nomine , negociari se asserat aut mercari , sufficere debet Comiti si hoc idem negociator vel mercator asserat per fidem suam solummodo , quam nec dare tenetur , nisi super hoc fuerit requisitus . De bonis vero eorum immobilibus , perinde ac si non essent advocati , nulla per hanc ordinationem nostram conceditur exemptio ; quin , ubi debebunt super hiis respondere teneantur , excepta domo quam inhabitabit advocatus et familia ejusdem advocati , cum toto pourprisio , in qua vel pro qua , cum toto pourprisio , quamdiu inhabitabit , ibidem nullam dictus Comes aut sui possunt , quacumque occasione seu causa , juridictionem seu justiciam exercere , nisi pro censu Comiti debito , pro quo non soluto justiciare poterit dictus Comes , secundum quod , pro censu sibi debito , justiciare consuevit alias domos Carnotenses . Item ordinamus quod decanus et Capitulum Carnotense usurarium manifestum scienter non advocent , et , si forte advocaverant ignoranter , dimittant statim eum cum sciverint talem esse ; et si , post advocationem , aliquis advocatus fuerit usurarius manifestus , statim demittetur ab ipsis decano et Capitulo , cum hoc scietur publice , nisi penitus isti tales demittant usuram . Item ordinamus quod decanus et Capitulum Carnotense advocatos suos familiam ultra quam eis sufficiat scienter habere non permittant . Et hec predicta omnia , videlicet de non advocando usurarium et de familia non ultra quam ipsis advocatis sufficiat assumenda , jurabit procurator decani et Capituli Carnotensis in capitulo Carnotensi , in animam ipsorum decani et Capituli , ad exclusionem omnis fraudis et doli , ipsos decanum et Capitulum fideliter servaturos et facturos ; ad cujus sacramenti prestationem dicti decanus et Capitulum debent vocare Comitem Carnotensem , vel eum qui , pro ipso , Carnoti juridictionem exercebit ; et , presente dicto Comite , vel eo qui , pro ipso , Carnoti juridictionem exercebit , si , ad hoc vocati , venire voluerint , fiet predictum sacramentum , cui sacramento idem Comes stare tenebitur et sine alia probatione debebit esse contentus , et hoc sacramentum semel duntaxat prestabitur . Quilibet vero de cetero recipiendus in canonicum in ecclesia Carnotensi , in sua institutione , simile , per omnia , quantum in se erit , prestabit in capitulo juramentum . Item , ordinamus quod decanus et Capitulum Carnotense advocatum suum , infra annum a tempore advocationis , mutare non valebunt , et si forte mutaverint , loco ejus infra annum alium non poterunt advocare , nisi ex certa causa ipsi decanus et Capitulum mutaverint a Capitulo seu a majore parte Capituli approbata , et tunc ipsis decano et Capitulo liceat sine difficultate qualibet , sub eadem libertate , loco ejus alium advocare : post annum vero , a tempore advocationis computandum , liceat dictis decano et Capitulo advocatum seu advocatos suos mutare et alium seu alios advocare . Preterea quociens dicti decanus et Capitulum aliquem seu aliquos advocabunt , debent tunc advocatorum nomina , in capitulo Carnotensi , preposito aut castellano Comitis Carnotensis , si ad hoc vocatus venire voluerit castellanus aut prepositus , nunciare , et tunc , altero eorum in capitulo presente , advocatus ipse seu advocati jurare debebunt in capitulo , ad exclusionem omnis fraudis , machinationis et doli , quod familiam ultra quam ei vel eis sufficiat non assument et quod , advocato ipso aut quocumque de sua familia negociante , pro alio non fraudabit advocatus nec fraudari scienter permittet in negociacione predicta dictum Comitem in costuma . Quo juramento , quantum ad negotiationem pertinet , idem Comes , sine alia probatione , debebit esse contentus . Ordinamus etiam quod quicumque fuerit Comes Carnotensis , semel in vita sua , in inicio comitatus , cum a Capitulo fuerit requisitus , ad exclusionem omnis doli , per se seu per procuratorem ad hoc sufficienter ordinatum , in animam ipsius Comitis et in capitulo Carnotensi , jurabit quod ipse Comes advocationem ecclesie per se , vel per alium , clam vel palam , principaliter vel occasionaliter , non impediet seu turbabit , nec faciet aut permittet a quocumque de suis scienter impediri aliquatenus , seu turbari aliquo ingenio , machinatione seu cautela ; nec advocatos seu advocatum aliquo casu seu modo , ratione seu occasione dicte advocationis , in se vel in rebus suis , amicis seu parentibus , seu alio casu vel modo quibuscumque , molestabit , gravabit , dampnificabit , aut injuriam inferet , seu inferri faciet qualemcumque . Dicti vero decanus et Capitulum , occasione seu ratione istius juramenti , non poterunt ad forum ecclesiasticum trahere Comitem Carnotensem . Ordinamus etiam quod prepositus , castellanus et baillivus , seu quicumque alii in comitatu Carnotensi , ratione dicti Comitis , juridictionem exercentes , cum ad dicta officia instituti fuerint seu assumpti , moniti a dictis decano et Capitulo , de advocatione et advocatis semel , per omnia , tactis sacrosanctis evangeliis , faciant juramentum . Nec dicti decanus et Capitulum poterunt eos qui juraverint trahere ad forum ecclesiasticum , occasione seu ratione istius juramenti . Item ordinamus quod , in recompensatione advocatorum , quia plures habere consueverant , ut asserebant predicti decanus et Capitulum , quam per nostram suprascriptam ordinacionem concessimus ipsis decano et Capitulo , dictus Comes teneatur eis dare et assignare in comitatu Carnotensi centum et sexaginta libratas terre , cursualis seu usualis monete , in comitatu Carnotensi , tenendas et possidendas ab ipsis decano et Capitulo ad easdem libertates et jura cum quibus seu in quibus tenent et possident aliam terram suam , ad arbitrium bonorum virorum super hoc a nobis deputandorum , assidendas infra annum ab instanti festo Nativitatis Domini computandum ; et , pro tempore interim , quousque fiat assisia predicta , currente , debet et tenetur Comes Carnotensis dictis decano et Capitulo solvere , infra festum sancti Michaelis proximum , centum et sexaginta libras monete currentis in civitate Carnotensi . Ordinamus etiam ut advocatorum familia in omnibus eadem libertate gaudeant qua per istam nostram ordinacionem , arbitrium seu dictum gaudere possunt advocati predicti . Item , super dampnis , expensis et injuriis hinc inde habitis seu factis , occasione dictarum contencionum , de quibus in nos compromissum est , ordinamus et volumus quod partes predicte mutuo se absolvant seu quitent . Item ordinamus quod dicti decanus et Capitulum statuta revocent que fecerunt ad usus illos qui contra ipsos decanum et Capitulum predicto Comiti aut suis prestarent consilium vel juvamen ; et si qua fuerit super predictis declaratio , petita ab alterutra partium , de consensu earum , nobis retinemus usque Nativitatem Domini proximam et ab inde usque annum potestatem declarandi . Quod ut ratum et stabile permaneat in futurum , presentibus litteris nostrum fecimus apponi sigillum . Actum Parisius , die martis post festum beati Nicholai hyemalis , anno Domini millesimo ducentesimo septuagesimo primo . »